Anders Due er klar efter sin skade og indgår for første gang i 2013 i AaB's Superliga-trup, som skærtorsdag gæster AC Horsens. Cheftræner Kent Nielsen ser frem til mødet med AC Horsens, som AaB har besejret to gange tidligere i indeværende sæson. - Der venter os en svær kamp mod et Horsens-hold, der senest var uheldige med ikke at få point mod FC København, og som generelt set nærmer sig det stærke niveau, der kendetegnede holdet i sidste sæson, siger han til klubbens egen hjemmeside. - Hvis vi skal have et brugbart resultat med fra Horsens, så skal vi som minimum matche deres normalt meget høje energi-niveau. Ligeledes er det vigtigt for os, at vi formår at spille vores normale spil, når vi er i boldbesiddelse, konstaterer Kent Nielsen. Rasmus Thelander er eneste mand på skadeslisten.

Opsummering:
Optakt AC Horsens - AaB: Den nordjyske Superligaklub stiller med en næsten skadesfri trup til påskens første kamp skærtorsdag.